*****

ΚΑΝΟΝΙΣΜΟΣ (ΕΟΚ) αριθ. 2881/84 ΤΗΣ ΕΠΙΤΡΟΠΗΣ

της 12ης Οκτωβρίου 1984

που τροποποιεί τον κανονισμό (ΕΟΚ) αριθ. 896/84 περί συμπληρωματικών διατάξεων όσον αφορά τη χορήγηση των επιστροφών κατά την εξαγωγή στον τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργάνωσης αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1557/84 (2), και ιδίως το άρθρο 17 παράγραφος 4,

τον κανονισμό (ΕΟΚ) αριθ. 876/68 του Συμβουλίου της 28ης Ιουνίου 1968 περί θεσπίσεως, στον τομέα του γάλακτος και των γαλακτοκομικών προϊόντων, των γενικών κανόνων σχετικά με τη χορήγηση των επιστροφών κατά την εξαγωγή και τα κριτήρια καθορισμού του ποσού τους (3), όπως τροποποιήθηκε τελευταία από τον κανονισμό (ΕΟΚ) αριθ. 2429/72 (4), και ιδίως το άρθρο 6 παράγραφος 3,

Εκτιμώντας:

ότι ο κανονισμός (ΕΟΚ) αριθ. 896/84 της Επιτροπής (5), όπως τροποποιήθηκε από τον κανονισμό (ΕΟΚ) αριθ. 1161/84 (6), προβλέπει τη δυνατότητα καθορισμού, κατά την έναρξη νέας γαλακτοκομικής περιόδου, δύο ποσών επιστροφής για το ίδιο προϊόν και για τον ίδιο προορισμό, ώστε να ληφθεί υπόψη το επίπεδο των τιμών πριν και μετά την έναρξη της νέας περιόδου· ότι η χορήγηση του ποσού της πιο υψηλής επιστροφής υπόκειται στην προσκόμιση της απόδειξης ότι το εν λόγω προϊόν παρασκευάστηκε κατά την περίοδο με την υψηλότερη τιμή·

ότι, κατά τη διάρκεια της νέας γαλακτοκομικής περιόδου, τα δύο ποσά της επιστροφής δύνανται να καταργηθούν διαδοχικά· ότι, εάν ο έμπορος έχει καθορίσει εκ των προτέρων την επιστροφή κατά τη διάρκεια της περιόδου στην οποία εφαρμόζονταν δύο ποσά, πρέπει να απαλλάσσεται ο έμπορος της προσκόμισης της ανωτέρω αναφερόμενης απόδειξης από τη στιγμή κατά την οποία τα δύο ποσά της επιστροφής αντικαθίστανται από ένα μόνο ποσό στην περίπτωση κατά την οποία αυτή η απόδειξη αναφέρεται στην παραγωγή του προϊόντος κατά τη διάρκεια της νέας περιόδου·

ότι πρέπει να συνταχθεί εκ νέου το άρθρο 1 του κανονισμού (ΕΟΚ) αριθ. 896/84, ώστε να είναι σαφέστερο·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΟΚ) αριθ. 896/84 αντικαθίσταται από το ακόλουθο κείμενο:

«Άρθρο 1

1. Στην περίπτωση κατά την οποία, κατά την έναρξη νέας γαλακτοκομικής περιόδου, καθορίζονται για το ίδιο προϊόν και για τον ίδιο προορισμό δύο ποσά επιστροφής, η χορήγηση του ποσού της πιο υψηλής επιστροφής υπάγεται στην απόδειξη:

- ότι το εξαγόμενο προϊόν έχει παρασκευαστεί κατά τη διάρκεια της νέας γαλακτοκομικής περιόδου, όταν οι τιμές παρέμβασης που εφαρμόζονται από την έναρξη αυτής της περιόδου έχουν θετική επίδραση στις τιμές της αγοράς του εν λόγω προϊόντος,

- ότι το εξαγόμενο προϊόν παρασκευάστηκε πριν από την έναρξη της νέας γαλακτοκομικής περιόδου, όταν οι τιμές παρέμβασης που εφαρμόζονται από την έναρξη αυτής της περιόδου επιδρούν αρνητικά επί των τιμών του εν λόγω προϊόντος.

2. Ο έμπορος που ζήτησε πιστοποιητικό εξαγωγής που καθορίζει εκ των προτέρων την επιστροφή, απαλλάσσεται της προσκομίσεως της απόδειξης που αναφέρεται στην παράγραφο 1 πρώτη περίπτωση, όταν τηρούνται οι τελωνειακές διατυπώσεις εξαγωγής που αναφέρονται στο άρθρο 22 παράγραφος 1 στοιχείο β) του κανονισμού (ΕΟΚ) αριθ. 3183/80 της Επιτροπής (1) από την ημερομηνία κατά την οποία τα δύο ποσά της επιστροφής αντικαθίστανται από ένα μόνο ποσό.

3. Για τα προϊόντα που υπάγονται στη διάκριση 04.03 Β ή ex 23.07 Β του Κοινού Δασμολογίου, η απόδειξη που αναφέρεται στην παράγραφο 1 δύναται να συμπληρώνεται ή κατά περίπτωση να αντικαθίσταται από την απόδειξη:

- ότι το βούτυρο ή η κρέμα γάλακτος που χρησιμοποιήθηκε ως πρώτη ύλη για την παρασκευή των προϊόντων που υπάγονται στη διάκριση 04.03 Β του Κοινού Δασμολογίου,

- ότι το αποκορυφωμένο γάλα ή το αποκορυφωμένο γάλα σε σκόνη, που ενσωματώθηκε στα προϊόντα που υπάγονται στη διάκριση ex 23.07 Β του Κοινού Δασμολογίου,

παρασκευάστηκαν κατά τη διάρκεια της εν λόγω περιόδου.

4. Τα κράτη μέλη λαμβάνουν τα αναγκαία μέτρα όσον αφορά τα δικαιολογιτικά που δύνανται να χρησιμοποιηθούν ως απόδειξη που αναφέρεται στις παραγράφους 1 ή 3, περιλαμβανομένων των σχετικών μέτρων ελέγχου.

(1) ΕΕ αριθ. L 338 της 13. 12. 1980, σ. 1.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Οκτωβρίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 150 της 6. 6. 1984, σ. 6.

(3) ΕΕ αριθ. L 155 της 3. 7. 1968, σ. 1.

(4) ΕΕ αριθ. L 264 της 23. 11. 1972, σ. 1.

(5) ΕΕ αριθ. L 91 της 1. 4. 1984, σ. 71.

(6) ΕΕ αριθ. L 112 της 28. 4. 1984, σ. 12.